得常州感慈邦長老書求詩兼寄鄰老
作者：李之儀
朝代：宋

paragraphs: 清晨得君書，遠意來吳中。
開緘一見面，頓覺百慮空。
書詞若蕭屑，怪我情不通。
我豈逐物者，君亦如冥鴻。
便當永相忘，何計騧與驄。
聞君奮鈐槌，喝下分華戎。
晚魚會千指，一一麻中蓬。
朝參月破牖，暮請燈在籠。
坐令萬折異，沛然俱向東。
緣契乃如此，想見圭璧叢。
胡爲特垂手，千里尋龐公。
龐公無伎倆，只這是家風。
復如多聞師，亦在兜率宮。
人間最勝處，何必顔如童。
會當謝朝謁，爛漫游無窮。